Georges Simenon

Georges Simenon (1903 til 1989) esis Belga skriptisto. 

Il pasis sua yuneso en Liège. Evanta 15 yari Georges livas skolo por laborar a 'Gazette de Liège'. Il artiklifis pri temi diversa e il skribas diala jurnalo-kolumno. Samtempe il probas romanifar; en 1921 aparas, ye la pseudonimo G. Sim, lua unesma libreto Au Pont des Arches. Decembro 1922 il, kun sua spozino Régine Renchon, livas Liège ed iras a Paris ube il publikigas inter 1923 e 1933 ye diversa pseudonimi preske 1000 rakonti e proxime 200 romaneti. Kom seglero fanatika il pasas multa tempo surmare e sur riveri e kanali Europala. En 1929 il kreas dum restado en l'urbeto Delfzijl (Nederlando) la personajo Maigret, policestro en Paris. La parisana policisto es tre populara ed entote 72 romani pri Maigret aparas, la lasta ye 1972. Balde Simenon es kapabla alternar la suceso di Maigret kun romani psikologiala; il verkifas entote 117 de ica romani. Ilua verko tradukesas en plu kam 60 lingui e multa romani filmagesas, mem se lua universo es relate statikala. On evaluas ke entote duima miliardo (500.000.000) libri imprimesis. 

Dum ke il romanifis, Simenon es survoya permanente. En 1938 il vivis proxim la Rochelle. De junio til septembro 1940 il responsis pri Belga refujanti. En 1945 il livis Francia e voyajis tra Amerika ube il renkontris Denyse Ouimet. Il engajis el kom sekretario, pose el anke divenis ilua amoranto e tandem ilua duesma spozino. Il ja livis Usa en 1955 e retrovenis a Francia ube il sejornis en Paris e ye la Franca sud-litoro ante ke il definitive foriris a Suisia. Balde Denyse livis il e lia servisto Teresa Sburelin remplasis el kom vivo-kompano di Simenon. Autune 1972 Simenon anuncis oficale ke il retretis, il ne plu publikigis romani ma il ankore ya diktas sua memoraji qui publikigesis en 22 tomi. 

En 1981 ankore aparas ilua Mémoires Intimes qua deskriptis ilua vivo-stilo komplexa. Georges Simenon mortis, evante 86 yari, ye la 4ma di septembro 1989 en ilua domo en Lausanne.

Kategorio:Belgiana skriptisti